## Statut Hrvatskog zavoda za zapošljavanje

### NN 118/1999 (12.11.1999.), Statut Hrvatskog zavoda za zapošljavanje

# HRVATSKI ZAVOD ZA ZAPOŠLJAVANJE

Na osnovi odredbe članka 63. Zakona o zapošljavanju
(»Narodne novine« br. 59/96) i članka 54. stavka
1. Zakona o ustanovama (»Narodne novine« broj 76/93)
Upravno vijeće Hrvatskog zavoda za zapošljavanje na
5. sjednici održanoj 27. listopada 1999. donijelo je

## STATUT

### HRVATSKOG ZAVODA ZA ZAPOŠLJAVANJE

I. OPĆE ODREDBE

Članak 1.

Ovim se statutom uređuje

- naziv, sjedište i pečat Hrvatskog zavoda za zapošljavanje
(u daljnjem tekstu: Zavod),

- pravni položaj, zastupanje, predstavljanje,

- djelatnost Zavoda,

- ustrojstvo Zavoda i naziv, sjedište i poslovi njegovih
ustrojstvenih jedinica,

- način sudjelovanja sindikata pomoraca i predstavnika
brodara u posredovanju pri zapošljavanju pomoraca,

- način sudjelovanja evidentiranih nezaposlenih osoba u
provedbi mjera za poticanje zapošljavanja,

- tijela Zavoda i djelokrug njihova rada,

- postupak za ostvarivanje prava za vrijeme nezaposlenosti,

- financiranje poslovanja Zavoda,

- imovina Zavoda,

- javnost rada Zavoda,

- opći akti Zavoda,

- poslovna tajna Zavoda,

- nadzor nad radom Zavoda,

- obavljanje stručnih, administrativnih i drugih poslova
Zavoda i

- druga pitanja značajna za obavljanje djelatnosti i poslovanje
Zavoda.

Članak 2.

Zavod je osnovan Zakonom o zapošljavanju (»Narodne novine«
broj 59/96) kao javna ustanova u vlasništvu Republike Hrvatske
radi provođenja posredovanja pri zapošljavanju, profesionalnog
usmjeravanja, obrazovanja nezaposlenih osoba, osiguranja za slučaj
nezaposlenosti, mjera i aktivnosti kojima se zadržava postojeća
zaposlenost i potiče novo zapošljavanje, te obavljanja
drugih poslova na osnovi odredaba Zakona o zapošljavanju.

Članak 3.

Zavod je pravna osoba s pravima, obvezama i odgovornošću
utvrđenima Zakonom o zapošljavanju (u daljnjem tekstu:
Zakon) i ovim statutom.

II. NAZIV, SJEDIŠTE I PEČAT ZAVODA

Članak 4.

Naziv zavoda jest: Hrvatski zavod za zapošljavanje.

Sjedište Zavoda je u Zagrebu, Radnička cesta broj
1.

Članak 5.

Zavod ima pečat s grbom Republike Hrvatske, koji se stavlja
samo na akte koje Zavod donosi u obavljanju javnih ovlasti, a
u ostalim slučajevima rabi pečat bez grba Republike
Hrvatske.

Članak 6.

Pečat s grbom Republike Hrvatske okruglog je oblika, promjera
38 mm.

U gornjem polukrugu pečata urezane su riječi: REPUBLIKA
HRVATSKA, ispod toga HRVATSKI ZAVOD ZA ZAPOŠLJAVANJE.

U sredini pečata urezan je grb Republike Hrvatske.

U donjem polukrugu pečata urezane su riječi: SREDIŠNJA
SLUŽBA, odnosno PODRUČNA SLUŽBA, a ispod toga
riječ ZAGREB, odnosno naziv mjesta sjedišta područne
službe Zavoda.

Redni broj stavlja se u pečat iznad grba Republike Hrvatske.

Članak 7.

Pečat bez grba Republike Hrvatske okruglog je oblika, promjera
30 mm.

U krugu pečata urezan je tekst: HRVATSKI ZAVOD ZA ZAPOŠLJAVANJE.

U sredini pečata urezane su riječi: SREDIŠNJA
SLUŽBA odnosno PODRUČNA SLUŽBA, a ispod toga
urezane su riječi ZAGREB, odnosno naziv mjesta sjedišta
područne službe.

Svaki pečat ima svoj broj ispod riječi ZAGREB, odnosno
ispod mjesta sjedišta područne službe Zavoda.

III. DJELATNOST ZAVODA

Članak 8.

U okviru svoje djelatnosti Zavod obavlja sljedeće poslove:

- prati, raščlanjuje i istražuje gospodarska,
socijalna i druga kretanja, zaposlenost, zapošljavanje i
nezaposlenost, te njihove međusobne utjecaje, na temelju čega
predlaže mjere za unapređenje zapošljavanja,

- vodi evidencije o nezaposlenima, posreduje pri zapošljavanju
između poslodavaca i osoba koje traže zaposlenje, prati
potrebe za zaposlenicima, njihovo zapošljavanje, te u tom
poslu surađuje s poslodavcima,

- u suradnji s poslodavcima, sindikatima, obrazovnim ustanovama
i udrugama organizira i provodi programe profesionalnog usmjeravanja,
obrazovanja, te druge oblike aktivne politike zapošljavanja,

- potiče slobodno organiziranje evidentiranih nezaposlenih
osoba radi njihova sudjelovanja u praćenju rada Zavoda glede
pitanja od utjecaja na njihov položaj utvrđenih zakonom,

- surađuje s obrazovnim ustanovama radi usklađivanja obrazovnih
programa s potrebama za zaposlenicima i provođenja profesionalnog
usmjeravanja,

- provodi međunarodne ugovore o zapošljavanju i pravima
za trajanja nezaposlenosti,

- obavlja poslove glede zapošljavanja hrvatskih državljana
u inozemstvu i ostvarivanja njihovih prava, te izdaje radne dozvole
stranim državljanima i osobama bez državljanstva za
rad u Republici Hrvatskoj,

- rješava o pravima nezaposlenih osoba i obavlja isplatu
naknada na temelju donijetih rješenja,

- upravlja i usmjerava sredstvima ostvarenima po osnovi doprinosa
za zapošljavanje i drugim sredstvima osiguranima za namjene
utvrđene Zakonom,

- donosi akte kojima se utvrđuju postupci i način rada
u posredovanju pri zapošljavanju, te mjerila, način
korištenja i visina pomoći i naknada za prava utvrđena
Zakonom,

- izdaje stručno-informativne publikacije,

- obavlja i druge poslove utvrđene ovim statutom i aktima
Zavoda.

IV. USTROJSTVO I TIJELA UPRAVLJANJA ZAVODA

*1. Ustrojstvo*

Članak 9.

Radi nesmetanoga, racionalnoga i uspješnog obavljanja djelatnosti
Zavoda i dostupnosti ostvarivanja prava za vrijeme nezaposlenosti
utvrđenih Zakonom, Zavod obavlja stručne, pravne, administrativne
i druge poslove u jedinstvenoj stručnoj službi.

Članak 10.

Zavod obavlja poslove iz svoje djelatnosti u sljedećim ustrojstvenim
jedinicama:

- Središnjoj službi i

- područnim službama s ispostavama.

*Područne službe osnivaju se u:*

 1. Zagrebu sa sjedištem u Zagrebu, Kralja Zvonimira
15, za Zagrebačku županiju i Grad Zagreb,

 2. Krapini sa sjedištem u Krapini, Ksavera Šandora
Ðalskog 4, za Krapinsko-zagorsku županiju,

 3. Sisku sa sjedištem u Sisku, Kralja Tomislava 15,
za gradove Sisak, Petrinja, Glina i Hrvatska Kostajnica s naseljima
koja ulaze u njihov sastav, te za općine Donji Kukuruzari,
Dvor, Gvozd, Hrvatska Dubica, Lekenik, Majur, Martinska Ves, Sunja
i Topusko s naseljima koja ulaze u njihov sastav,

 4. Kutini sa sjedištem u Kutini, Crkvena 13, za gradove
Kutina i Novska s naseljima koja ulaze u njihov sastav, te općine
Velika Ludina, Popovača, Lipovljani i Jasenovac s naseljima
koja ulaze u njihov sastav,

 5. Karlovcu sa sjedištem u Karlovcu, Domobranska 19,
za Karlovačku županiju,

 6. Varaždinu sa sjedištem u Varaždinu, Trenkova
56, za Varaždinsku županiju,

 7. Križevcima sa sjedištem u Križevcima,
Ivana Zakmardija Dijankovečkog 3, za Koprivničko-križevačku
županiju,

 8. Bjelovaru sa sjedištem u Bjelovaru, Kačića
Miošića 5, za Bjelovarsko-bilogorsku županiju,

 9. Rijeci sa sjedištem u Rijeci, Bulevar oslobođenja
14, za Primorsko-goransku županiju,

10. Gospiću sa sjedištem u Gospiću, Kaniška
10, za Ličko-senjsku županiju,

11. Virovitici sa sjedištem u Virovitici, Mihanovićeva
40, za Virovitičko-podravsku županiju,

12. Požegi sa sjedištem u Požegi, Alojzija Stepinca
5, za Požeško-slavonsku županiju,

13. Slavonskom Brodu sa sjedištem u Slavonskom Brodu, Vukovarska
11, za Brodsko-posavsku županiju,

14. Zadru sa sjedištem u Zadru, Kralja Stjepana Držislava
b.b., za Zadarsku županiju,

15. Osijeku sa sjedištem u Osijeku, Kneza Trpimira 2, za
Osječko-baranjsku županiju,

16. Šibeniku sa sjedištem u Šibeniku, Matije Gupca
42a, za Šibensko-kninsku županiju,

17. Vukovaru sa sjedištem u Vukovaru, Vladimira Nazora 12,
za gradove Vukovar i Ilok s naseljima koja ulaze u njihov sastav,
te općine Bogdanovci, Borovo, Lovas, Tompojevci, Tovarnik
i Trpinja s naseljima koja ulaze u njihov sastav,

18. Vinkovcima sa sjedištem u Vinkovcima, Jurja Dalmatinca
27, za gradove Vinkovci i Županja s naseljima koja ulaze
u njihov sastav, te općine Andrijaševci, Babina Greda,
Bošnjaci, Cerna, Drenovci, Gradište, Gunja, Ivankovo,
Jarmina, Nuštar, Stari Mikanovci, Vođinci, Nijemci, Stari
Jankovci, Otok, Privlaka, Tordinci i Vrbanja s naseljima koja
ulaze u njihov sastav,

19. Splitu sa sjedištem u Splitu, Domovinskog rata 4, za
Splitsko-dalmatinsku županiju,

20. Puli sa sjedištem u Puli, Benediktinske opatije 3, za
Istarsku županiju,

21. Dubrovniku sa sjedištem u Dubrovniku, Vladimira Nazora
5, za Dubrovačko-neretvansku županiju,

22. Čakovcu sa sjedištem u Čakovcu, Otokara
Keršovanija 11, za Međimursku županiju.

*Ispostave područnih službi osnivaju se kako slijedi,
i to za:*

1. Područnu službu Bjelovar u Čazmi, Daruvaru,
Grubišnom Polju i Garešnici,

2. Područnu službu Čakovec u Prelogu i Murskom
Središću,

3. Područnu službu Dubrovnik u Korčuli-Lastovu,
Metkoviću i Pločama,

4. Područnu službu Gospić u Otočcu, Donjem
Lapcu, Senju, Korenici i Novalji,

5. Područnu službu Karlovac u Dugoj Resi, Ozlju, Slunju,
Ogulinu i Vojniću,

6. Područnu službu Krapina u Donjoj Stubici, Klanjcu,
Zaboku, Zlatar Bistrici i Pregradi,

7. Područnu službu Križevci u Ðurđevcu
i Koprivnici,

8. Područnu službu Kutina u Novskoj,

9. Područnu službu Osijek u Donjem Miholjcu, Ðakovu,
Belom Manastiru, Valpovu i Našicama,

10. Područnu službu Požega u Pakracu,

11. Područnu službu Pula u Buzetu, Labinu, Pazinu,
Poreču, Rovinju i Umagu,

12. Područnu službu Rijeka u Cres-Lošinju, Crikvenici,
Čabru, Delnicama, Krku, Opatiji, Rabu i Vrbovskom,

13. Područnu službu Sisak u Dvoru, Glini, Gvozdu,
Hrvatskoj Kostajnici, Petrinji i Topuskom,

14. Područnu službu Slavonski Brod u Novoj Gradiški
i Okučanima,

15. Područnu službu Split u Braču, Hvaru, Imotskom,
Kaštelima, Makarskoj, Omišu, Sinju, Solinu, Trilju,
Trogiru, Visu i Vrgorcu,

16. Područnu službu Šibenik u Drnišu i Kninu,

17. Područnu službu Varaždin u Ivancu, Ludbregu
i Novom Marofu,

18. Područnu službu Vinkovci u Županji,

19. Područnu službu Virovitica u Orahovici, Slatini
i Pitomači,

20. Područnu službu Vukovar u Iloku

21. Područnu službu Zadar u Benkovcu, Biogradu n/M,
Obrovcu, Pagu i Gračacu,

22. Područnu službu Zagreb u Samoboru, Dugom Selu,
Ivanić Gradu, Jastrebarskom, Sesvetama, Sv. Ivanu Zelini,
Velikoj Gorici, Vrbovcu i Zaprešiću.

Članak 11.

Središnja služba Zavoda obavlja sljedeće poslove:

- prati, raščlanjuje i istražuje gospodarska,
socijalna i druga kretanja, zaposlenost, zapošljavanje i
nezaposlenost, te njihove međusobne utjecaje, na temelju čega
predlaže mjere za unapređenje zapošljavanja,

- utvrđuje jedinstvene standarde, postupke, metodologiju i
instrumentarij stručnog rada za područnu službu
i Središnju službu,

- daje neposredne upute za obavljanje poslova područnim
službama, stručno ih nadzire i nadzire primjenu,

- predlaže plan rada Zavoda,

- predlaže mjere za razvoj i funkcioniranje informacijskog
sustava u djelatnosti i odgovorna je za njegovu provedbu,

- provodi prvostupanjski i drugostupanjski postupak u svezi izdavanja
radnih dozvola,

- rješava o žalbama u drugostupanjskom postupku u ostvarivanju
prava za vrijeme nezaposlenosti,

- provodi međunarodne ugovore o zapošljavanju i pravima
za vrijeme nezaposlenosti,

- obavlja poslove glede zapošljavanja hrvatskih državljana
u inozemstvu i ostvarivanja njihovih prava, te izdaje radne dozvole
stranim državljanima i osobama bez državljanstva za
rad u Republici Hrvatskoj,

- upravlja i usmjerava sredstvima ostvarenima po osnovi doprinosa
za zapošljavanje i drugim sredstvima osiguranima za namjene
utvrđene Zakonom,

- predlaže akte kojima se utvrđuju postupci i način
rada u posredovanju pri zapošljavanju, te mjerila, način
korištenja i visina pomoći i naknada za prava utvrđena
Zakonom,

- izdaje stručno-informativne publikacije,

- obavlja i druge poslove utvrđene ovim statutom i aktima
Zavoda.

Članak 12.

Područne službe obavljaju poslove propisane člankom
8. ovog statuta osim poslova iz podstavaka 7., 9. i 10. stavka
1. istog članka.

Poslove posredovanja u zapošljavanju pomoraca obavljaju područne
službe u Rijeci i Splitu.

*2. Upravno vijeće Zavoda*

Članak 13.

Zavodom upravlja Upravno vijeće Zavoda (u daljnjem tekstu:
Upravno vijeće).

Upravno vijeće se sastoji od 9 članova koje imenuje
Vlada Republike Hrvatske, i to:

- 5 članova na prijedlog ministra nadležnoga za rad
i

- 4 člana, od kojih 2 predstavnika sindikata i 2 predstavnika
poslodavaca, na prijedlog Gospodarsko-socijalnog vijeća
ili na prijedlog reprezentativnih udruga poslodavaca i sindikata,
ako Gospodarsko-socijalno vijeće nije osnovano.

Mandat članova Upravnog vijeća traje četiri
godine.

Članak 14.

Upravno vijeće obavlja sljedeće poslove:

- donosi Statut koji potvrđuje Hrvatski državni sabor,

- donosi i druge opće akte Zavoda, te program rada Zavoda,

- predlaže Vladi Republike Hrvatske dugoročni plan
o utvrđivanju smjernica politike tržišta rada,

- utvrđuje mjere aktivne politike zapošljavanja, uvjete
za njihovo korištenje, potrebna financijska sredstva, te
prvenstvo u njihovom provođenju uz prethodno mišljenje
ministra nadležnog za rad,

- prati i razmatra stanje i kretanje na tržištu rada
na osnovi izvješća stručne službe Zavoda,

- prati i razmatra provođenje međunarodnih konvencija
i međudržavnih ugovora iz djelatnosti zapošljavanja,

- usvaja godišnje izvješće o radu Zavoda, te odlučuje
o poduzimanju odgovarajućih mjera,

- donosi godišnji financijski plan Zavoda kao i njegove izmjene
uz prethodnu suglasnost ministra nadležnoga za rad i ministra
nadležnoga za financije, te usvaja periodične obračune
i završni račun Zavoda,

- uz suglasnost Vlade Republike Hrvatske, odnosno tijela koja
ona odredi, odlučuje o stjecanju, otuđenju ili opterećenju
nekretnina i druge imovine ili sklapanju pravnih poslova čija
vrijednost prelazi iznos od 1.000.000,00 kuna,

- odlučuje samostalno o stjecanju, otuđenju ili opterećenju
nekretnina i druge imovine ili sklapanju pravnih poslova čija
vrijednost ne prelazi iznos od 1.000.000,00 kuna,

- donosi odluku o uvjetima i načinu isplate jednokratne
novčane naknade, te o uvjetima za ostvarivanje prava i
visine jednokratne novčane pomoći,

- donosi odluku o slučajevima i uvjetima odobravanja novčane
pomoći nezaposlenim osobama izvan slučajeva predviđenih
Zakonom,

- donosi odluku o uvjetima za korištenje i visini naknade
putnih i selidbenih troškova,

- donosi odluku o načinu i mjestu podnošenja, vođenja,
sadržaju i rokovima prijava, evidencija i izvješća,

- donosi odluku o osnivanju ispostava,

- osniva povjerenstva, odbore i druga radna tijela,

- donosi odluke po žalbama na prvostupanjska rješenja
u svezi s radnim dozvolama,

- daje preporuke i mišljenja o pojedinim pitanjima ravnatelju
Zavoda,

- donosi Poslovnik o svom radu,

- odlučuje o naknadama za rad članova Upravnog vijeća,

- raspravlja i odlučuje o drugim pitanjima od interesa
za obavljanje djelatnosti zapošljavanja.

Članak 15.

Predsjednika i njegovog zamjenika bira i razrješuje Upravno
vijeće između svojih članova na vrijeme od četiri
godine.

Zamjenik predsjednika zamjenjuje predsjednika kad je ovaj odsutan
ili spriječen u obavljanju poslova.

Članak 16.

Upravno vijeće obavlja poslove iz svog djelokruga na sjednicama.

Sjednicu Upravnog vijeća saziva predsjednik ili zamjenik
predsjednika prema potrebi, odnosno na prijedlog 1/3 članova
Upravnog vijeća ili ravnatelja Zavoda.

Upravno vijeće donosi odluke natpolovičnom većinom
ukupnog broja članova na način utvrđen Poslovnikom
o radu Upravnog vijeća.

Članak 17.

U radu Upravnog vijeća sudjeluju bez prava odlučivanja
ravnatelj Zavoda i pomoćnici ravnatelja.

Članak 18.

Član Upravnog vijeća može biti razriješen
dužnosti i prije isteka vremena na koje je imenovan.

Prijedlog za razrješenje mogu podnijeti predlagatelji iz
članka 13. stavak 2. točke 1. i 2. ovog statuta.

Poticaj za razrješenje člana Upravnog vijeća
mogu dati Upravno vijeće i ravnatelj Zavoda.

*3. Ravnatelj Zavoda*

Članak 19.

Voditelj Zavoda je ravnatelj kojega imenuje i razrješuje
Vlada Republike Hrvatske na prijedlog ministra nadležnoga
za rad.

Ravnatelj Zavoda predstavlja i zastupa Zavod.

Članak 20.

Ravnatelj se imenuje na četiri godine i može biti
ponovno imenovan.

Za ravnatelja može biti imenovana osoba koja ima:

- visoku stručnu spremu pravnoga, ekonomskoga ili drugoga
društvenog smjera i

- najmanje pet godina radnog iskustva.

Članak 21.

Na trajanje mandata ravnatelja, njegovo imenovanje i razrješenje
primjenjuju se odredbe Zakona o ustanovama.

Članak 22.

Ravnatelj Zavoda je u radnom odnosu u Zavodu, u kojemu ostvaruje
prava i obveze iz radnog odnosa, ako Zakonom nije drukčije
propisano.

Međusobna prava i obveze ravnatelja i Zavoda uređuju se
ugovorom o radu, kojega u ime Zavoda sklapa predsjednik Upravnog
vijeća, sukladno odluci Upravnog vijeća o bitnim sastojcima
ugovora.

Članak 23.

Ravnatelj Zavoda odgovara za svoj rad Vladi Republike Hrvatske,
ministru nadležnom za rad i Upravnom vijeću.

Članak 24.

Ravnatelj Zavoda:

- organizira i vodi rad i poslovanje Zavoda,

- djeluje u ime i za račun Zavoda,

- osigurava provedbu Zakona, ovog statuta i drugih općih
akata Zavoda, te daje upute i smjernice za rad Zavoda,

- donosi drugostupanjska rješenja o pravima nezaposlenih
sukladno zakonu i općim aktima,

- organizira pripreme za rad Upravnog vijeća i predlaže
donošenje općih akata i odluka iz nadležnosti
Upravnog vijeća,

- imenuje i razrješuje pročelnike područnih
službi na temelju javnog natječaja i uz suglasnost
ministra nadležnog za rad,

- odlučuje o zasnivanju i prestanku radnog odnosa te o
pravima i obvezama iz radnog odnosa zaposlenika Zavoda,

- opunomoćuje potpisnike,

- obavlja i druge poslove sukladno Zakonu, ovom statutu i drugim
općim aktima Zavoda.

Članak 25.

Ravnatelj Zavoda ne može sklapati pravne poslove o stjecanju,
otuđenju ili opterećenju nekretnina bez odobrenja Upravnog
vijeća Zavoda.

Ravnatelj Zavoda odlučuje o korištenju novčanih
sredstava, fonda opreme, pribavljanju i prodaji pokretnih stvari
i opreme, rashodu, prodaji, davanju ili uzimanju na poslugu ili
zakup tih stvari, ako njihova vrijednost ne prelazi 200.000,00
kuna.

Članak 26.

Ravnatelj Zavoda može opunomoćiti drugu osobu da zastupa
Zavod u pravnom prometu. Punomoć može dati samo u granicama
svojih ovlasti sukladno odredbama zakona kojim se uređuju
obvezni odnosi. Pojedina svoja ovlaštenja ravnatelj može
pismeno prenijeti na pojedine zaposlenike Zavoda.

*4. Pomoćnici ravnatelja*

Članak 27.

Ravnatelj Zavoda ima tri pomoćnika:

- za posredovanje u zapošljavanju,

- za financijsko-računovodstvene poslove i

- za pravne, kadrovske i opće poslove.

Pomoćnike ravnatelja imenuje i razrješuje Vlada Republike
Hrvatske, na prijedlog ministra nadležnog za rad.

Pomoćnici ravnatelja biraju se na četiri godine.

Ako je ravnatelj spriječen u obavljanju poslova ili je
odsutan, zamjenjuje ga pomoćnik ravnatelja kojega on odredi.

Članak 28.

Pomoćnikom ravnatelja za posredovanje u zapošljavanju
može biti imenovana osoba koja ima visoku stručnu
spremu pravnoga, ekonomskoga ili drugoga društvenog smjera
i najmanje pet godina radnog iskustva.

Pomoćnikom ravnatelja za financijsko-računovodstvene
poslove može biti imenovana osoba koja ima visoku stručnu
spremu ekonomskog smjera i najmanje pet godina radnog iskustva.

Pomoćnikom ravnatelja za pravne, kadrovske i opće
poslove može biti imenovana osoba koja ima visoku stručnu
spremu pravnog smjera i najmanje pet godina radnog iskustva.

Članak 29.

Pomoćnik ravnatelja može biti razriješen prije
isteka vremena na koje je imenovan:

- na njegov zahtjev,

- ako nastanu razlozi koji po posebnim propisima dovode do prestanka
ugovora o radu,

- ako ne postupa po propisima i općim aktima i bez valjanog
razloga ne provodi odluke Upravnog vijeća ili ravnatelja
ili postupa u suprotnosti s njima,

- ako svojim nesavjesnim ili nepravilnim radom prouzroči
Zavodu veću štetu ili ako zanemaruje ili nesavjesno
obavlja svoje dužnosti, te su time nastale ili mogu nastati
veće smetnje u obavljanju poslova Zavoda.

Članak 30.

Pomoćnici ravnatelja Zavoda organiziraju, nadziru i vode
poslove sektora na čijem su čelu.

Pomoćnik ravnatelja je za svoj rad odgovoran ravnatelju.

*5. Pročelnici područnih službi*

Članak 31.

Voditelj područne službe s ispostavama jest pročelnik,
koji organizira, vodi, usklađuje i nadzire njihov rad, za
koji je odgovoran.

Pročelnika područne službe imenuje ravnatelj
Zavoda uz suglasnost ministra nadležnoga za rad, a na temelju
javnog natječaja.

Pročelnik područne službe imenuje se na četiri
godine i može biti ponovno imenovan.

Pročelnikom područne službe može biti
imenovana osoba koja ima:

- visoku stručnu spremu pravnoga, ekonomskoga, filozofskoga,
sociološkoga ili pedagoškog smjera i

- najmanje pet godina radnog iskustva.

Pročelnik područne službe odgovara za svoj
rad ravnatelju Zavoda.

Ako je pročelnik područne službe spriječen
u obavljanju poslova ili je odsutan, zamjenjuje ga osoba koju
odredi ravnatelj na prijedlog pročelnika.

Članak 32.

Pročelnik područne službe može biti razriješen
prije isteka vremena na koje je imenovan iz razloga navedenih
u članku 29. ovog statuta.

Pročelnika područne službe razrješuje
ravnatelj uz suglasnost ministra nadležnoga za rad.

Članak 33.

Pri područnoj službi ustrojava se Savjetodavno vijeće
koje se sastoji od tri predstavnika poslodavaca i tri predstavnika
sindikata koje imenuju reprezentativne udruge poslodavaca i zaposlenika
sa područja pojedine područne službe.

Kad sindikati imenuju svoje predstavnike u Savjetodavno vijeće
pri područnoj službi, dužni su imenovati barem
jednog predstavnika iz redova svojih članova, koji je na
evidenciji nezaposlenih u odnosnoj područnoj službi.

Pročelnik područne službe dužan je, prije
donošenja odluka koje utječu na položaj nezaposlenih,
a osobito odluka koje se odnose na donošenje i provedbu mjera
za poticanje zapošljavanja, o tim odlukama savjetovati se
sa Savjetodavnim vijećem.

Članak 34.

Pri područnoj službi koja se bavi posredovanjem u
zapošljavanju pomoraca osniva se i Savjetodavno vijeće
za zapošljavanje pomoraca sa svrhom promicanja uloge Zavoda
u posredovanju pri zapošljavanju pomoraca i osiguranja primjene
odgovarajućih standarda radi poboljšanja životnih
i radnih uvjeta pomoraca.

Savjetodavno vijeće za zapošljavanje pomoraca sudjeluje
poglavito u:

- unapređivanju organiziranog posredovanja pri zapošljavanju
pomoraca,

- osiguranju povoljnih uvjeta zapošljavanja na brodovima
pod zastavama pogodnosti,

- unapređivanju vođenja evidencija nezaposlenih pomoraca,

- postupku oglašavanja i informiranja pomoraca kod izbora
zaposlenja (broda) i poslodavca,

- postupku ostvarivanja prava brodara da odabere posadu prema
svojem mjerilu,

- planiranju zapošljavanja hrvatskih pomoraca na brodovima
stranih poslodavaca,

- izradi popisa zanimanja za koje se ne može posredovati
pri zapošljavanju na brodovima stranih poslodavaca (popis
deficitarnih zanimanja),

- predlaganju i odlučivanju o općim uvjetima zapošljavanja
pomoraca i poslovnoj suradnji s pomorskim poslodavcem u postupku
zaključivanja ugovora o radu,

- utvrđivanju uvjeta za rad i zapošljavanje hrvatskih
pomoraca na brodovima koji nose zastave pogodnosti prije potpisivanja
ugovora o radu između poslodavaca i Hrvatskog zavoda za zapošljavanje,

- nadzoru primjene ugovora o radu te ostvarivanja utvrđenih
uvjeta iz potpisanih ugovora.

Savjetodavno vijeće za zapošljavanje pomoraca čine
dva predstavnika Zavoda, dva predstavnika reprezentativnih sindikata
pomoraca i dva predstavnika reprezentativnih udruga brodara.

Pri donošenju svih odluka, koje se tiču zapošljavanja
pomoraca, pročelnik područne službe mora se
o tome savjetovati sa Savjetodavnim vijećem za zapošljavanje
pomoraca, koje je u toj službi osnovano.

*6. Stručno vijeće Zavoda*

Članak 35.

Stručno vijeće Zavoda sastavljeno je od ravnatelja
i pomoćnika ravnatelja.

Stručno vijeće raspravlja i odlučuje o stručnim
pitanjima rada Zavoda u sklopu nadležnosti utvrđenih
Zakonom, te Upravnom vijeću daje mišljenja i prijedloge
glede organizacije rada, uvjeta za razvitak djelatnosti te drugih
poslova utvrđenih Zakonom.

Stručno vijeće može raditi i u proširenom
sastavu kad su nazočni svi pročelnici područnih
službi.

Prije no što Upravnom vijeću dostavi mišljenja
ili prijedloge u svezi donošenja odluka važnih za položaj
nezaposlenih, a poglavito odluka koje se odnose na provedbu mjera
za poticanje zapošljavanja, Stručno vijeće se
prethodno mora savjetovati s predstavnicima organizacija evidentiranih
nezaposlenih, ukoliko takve postoje.

V. POSTUPAK ZA OSTVARIVANJE PRAVA ZA VRIJEME NEZAPOSLENOSTI

Članak 36.

Postupak u kojemu se rješava o pravu za vrijeme nezaposlenosti
pokreće se na zahtjev stranke ili po službenoj dužnosti.

Stranka zahtjev podnosi mjesno-nadležnoj područnoj
službi, odnosno ispostavi.

O pravu za vrijeme nezaposlenosti rješavaju:

1. u prvom stupnju - područna služba u kojoj je nezaposlena
osoba evidentirana, a

2. u drugom stupnju - Središnja služba.

Rješenje kojim se odlučuje o pravu za vrijeme nezaposlenosti
donosi pročelnik područne službe ili osoba
koju on ovlasti.

Rješenje kojim se odlučuje o žalbi donosi ravnatelj
Zavoda ili osoba koju on ovlasti.

VI. FINANCIJSKO POSLOVANJE ZAVODA

Članak 37.

Sredstva za djelatnost zapošljavanja osiguravaju se doprinosom
za zapošljavanje u skladu sa Zakonom i iz drugih Zakonom
propisanih izvora, a sredstva za plaće zaposlenika i materijalne
troškove Zavoda osiguravaju se u državnom proračunu.

Članak 38.

Sredstva doprinosa za zapošljavanje raspoređuju se financijskim
planom Zavoda za kalendarsku godinu.

Financijski plan sadrži plan prihoda i plan izdataka za djelatnost
zapošljavanja.

Članak 39.

Financijski plan tijekom godine može se mijenjati ako:

- se prihodi ne ostvaruju prema planu,

- to zahtijevaju odnosi utvrđeni općom bilancom,

- se pokaže potreba za izmjenu plana prihoda i rashoda,

- se sredstva u sklopu predviđenih iznosa prihoda i rashoda
drukčije raspoređuju.

Članak 40.

Zavod donosi periodične obračune i završni
račun za kalendarsku godinu.

Članak 41.

Zavod ima pričuvu koja se ostvaruje i koristi pod uvjetima
i na način utvrđen Zakonom.

Članak 42.

Za redovno poslovanje Zavoda svaka područna služba
ima po jedan podračun žiro-računa Zavoda.

VII. IMOVINA ZAVODA

Članak 43.

Imovinu Zavoda čine nekretnine, pokretnine, potraživanja
i novac.

Dobit ostvarenu obavljanjem djelatnosti Zavod može upotrijebiti
isključivo za obavljanje i razvoj djelatnosti u skladu
sa Zakonom.

VIII. JAVNOST RADA

Članak 44.

Rad Zavoda je javan.

Za davanje obavijesti sredstvima javnog priopćavanja o radu
i poslovanju Zavoda ovlašten je ravnatelj, odnosno osoba
koju ravnatelj ovlasti.

Javnost rada Zavoda osigurava se dostupnošću podataka
i rada Zavoda sredstvima javnog priopćavanja te objavljivanjem
Statuta Zavoda, općih akata, odluka koje se odnose na prava
nezaposlenih osoba i odluka o mjerama za poticanje zapošljavanja
u »Narodnim novinama« Republike Hrvatske.

IX. OPĆI AKTI

Članak 45.

Opći akti Zavoda jesu Statut, pravilnici, poslovnici i odluke
kojima se utvrđuju pitanja značajna za djelovanje Zavoda.

Članak 46.

Pored Statuta Zavod ima i sljedeće opće akte:

- Pravilnik o radu,

- Pravilnik o unutarnjem ustrojstvu i načinu rada,

- Pravilnik o ustrojstvu radnih mjesta,

- Pravilnik o plaćama zaposlenika,

- Pravilnik o zaštiti na radu,

- Pravilnik o zaštiti od požara,

- Poslovnik o radu Upravnog vijeća.

Zavod može donositi i druge opće akte u skladu sa Zakonom.

X. POSLOVNA TAJNA

Članak 47.

Poslovnom tajnom smatraju se podaci čije bi priopćavanje
ili davanje na uvid neovlaštenim osobama bilo protivno poslovanju
Zavoda ili štetilo njegovu ugledu.

Članak 48.

Poslovnom tajnom smatraju se:

- dokumenti koje ravnatelj utvrdi poslovnom tajnom,

- podaci koje kao povjerljive nadležno tijelo državne
vlasti priopći Zavodu,

- mjere i način postupanja u slučaju nastanka izvanrednih
okolnosti,

- dokumenti koji se odnose na obranu,

- plan fizičko-tehničkog osiguranja objekata i imovine
Zavoda,

- drugi podaci čije bi priopćavanje neovlaštenoj
osobi bilo protivno interesima Zavoda, njegovog osnivača,
te drugih tijela državne vlasti.

Podatke koji predstavljaju poslovnu tajnu drugim osobama mogu
priopćiti ravnatelj i osobe koje on ovlasti uz prethodno
upozorenje o tajnosti podataka.

Povreda dužnosti čuvanja poslovne tajne predstavlja
težu povredu radne obveze.

O čuvanju poslovne tajne neposredno skrbi ravnatelj.

Ravnatelj Zavoda utvrđuje podatke koji se smatraju poslovnom
tajnom, kao i stupanj tajnosti.

XI. NADZOR NAD RADOM ZAVODA

Članak 49.

Nadzor nad zakonitošću rada Zavoda i općih akata
obavlja ministarstvo nadležno za rad.

Nadzor nad financijskim poslovanjem Zavoda obavlja Državni
ured za reviziju.

XII. PRIJELAZNE I ZAVRŠNE ODREDBE

Članak 50.

Opći akti iz članka 14. i 46. ovog statuta donijet
će se u roku od 90 dana od dana njegovog stupanja na snagu.

Članak 51.

Ovaj statut stupa na snagu nakon što ga je potvrdio Hrvatski
državni sabor, osmog dana od objave u »Narodnim novinama«.

Članak 52.

Na dan početka primjene ovog statuta prestaje vrijediti
Statut Hrvatskog zavoda za zapošljavanje (»Narodne novine«,
broj: 4/98).

Klasa: 023-01/99-01/11
Urbroj: 344-06/1-99-6
Zagreb, 27. listopada 1999.

Predsjednik
Upravnog vijeća
**Niko Gunjina,** v. r.

Statut, NN 118/1999-1915